
                                                                     กุมภาพันธ์  2569

เรื่อง  แผนปฏิบัติการจัดการขยะมูลฝอยชุมชน “จังหวัดสะอาด” ประจำปี พ.ศ. 2569

เรียน  	ผู้ว่าราชการจังหวัด ทุกจังหวัด 

อ้างถึง  หนังสือกระทรวงมหาดไทย ด่วนที่สุด ที่ มท 0820.2/ว 288 ลงวันที่ 10 มกราคม 2568

สิ่งที่ส่งมาด้วย แผนปฏิบัติการจัดการขยะมูลฝอยชุมชน “จังหวัดสะอาด” ประจำปี พ.ศ. 2569 จำนวน 1 ชุด
 	ตามที่ กระทรวงมหาดไทยให้จังหวัดดำเนินการขับเคลื่อนแผนปฏิบัติการจัดการขยะมูลฝอยชุมชน “จังหวัดสะอาด” ประจำปี พ.ศ. 2568 ตั้งแต่ระดับจังหวัด อำเภอ องค์กรปกครองส่วนท้องถิ่น หมู่บ้านและชุมชน พร้อมทั้งรณรงค์และประชาสัมพันธ์การลดปริมาณขยะมูลฝอยและคัดแยกขยะมูลฝอยในพื้นที่ โดยใช้หลักการ 3 ช: ใช้น้อย ใช้ซ้ำ และนำกลับมาใช้ใหม่ หรือ 3Rs: Reduce Reuse Recycle ภายใต้กรอบการดำเนินงาน จำนวน 3 ระยะ ได้แก่ ต้นทาง กลางทาง และปลายทาง เพื่อลดปริมาณขยะและส่งเสริมการคัดแยกขยะที่ต้นทาง จัดทำระบบเก็บขนอย่างมีประสิทธิภาพ และขยะมูลฝอยได้รับการกำจัดอย่างถูกต้องตามหลักวิชาการ
ความละเอียดแจ้งแล้ว นั้น  
	กระทรวงมหาดไทยได้จัดทำแผนปฏิบัติการจัดการขยะมูลฝอยชุมชน “จังหวัดสะอาด”  ประจำปี พ.ศ. 2569 เพื่อให้การจัดการขยะมูลฝอยของประเทศมีการปฏิบัติอย่างต่อเนื่อง และเป็นไปตามเป้าหมายของแผนปฏิบัติการด้านการจัดการขยะของประเทศ ฉบับที่ 2 (พ.ศ. 2565 – 2570) ในการนี้ ขอให้จังหวัดดำเนินการขับเคลื่อนแผนปฏิบัติการดังกล่าว โดยจัดทำเป็นแผนปฏิบัติการฯ ระดับจังหวัดและอาจปรับปรุง/เพิ่มเติมตัวชี้วัดให้สอดคล้องกับการดำเนินงานในพื้นที่ เสนอให้คณะกรรมการจัดการสิ่งปฏิกูลและมูลฝอยจังหวัด
ให้ความเห็นชอบ และให้ดำเนินการแจ้งแผนปฏิบัติการฯ ระดับจังหวัด ให้อำเภอและองค์กรปกครองส่วนท้องถิ่นจัดทำแผนปฏิบัติการฯ ระดับอำเภอและองค์กรปกครองส่วนท้องถิ่น เพื่อขับเคลื่อนการดำเนินงานให้บรรลุผลตามแผนปฏิบัติการฯ ระดับจังหวัด โดยมีกรอบการดำเนินงาน เป้าประสงค์และตัวชี้วัด ดังนี้ 
 	1. กรอบการดำเนินงานภายใต้แผนปฏิบัติการฯ แบ่งการดำเนินงานออกเป็น 4 ด้าน ประกอบด้วย ด้านการจัดการขยะต้นทาง ด้านการจัดการขยะกลางทาง ด้านการจัดการขยะปลายทาง 
และด้านกลไกส่งเสริมการบริหารจัดการ
2. เป้าประสงค์ 
2.1 ขยะมูลฝอยมีการนำกลับไปใช้ประโยชน์เพิ่มขึ้น และส่งเสริมการคัดแยกขยะในชุมชน
2.2 ขยะอินทรีย์ครัวเรือนได้รับการบริหารจัดการและนำไปใช้ประโยชน์
2.3 ขยะรีไซเคิลในชุมชนที่ได้รับการจัดการในรูปแบบธนาคารขยะมีการดำเนินงานอย่างต่อเนื่อง และสร้างมูลค่าเพิ่มจากขยะรีไซเคิล  
2.4 ขยะมูลฝอยได้รับการบริหารจัดการเพิ่มขึ้น ในการคัดแยก เก็บขน และกำจัดอย่างมีประสิทธิภาพ
2.5 ของเสียอันตรายชุมชนและมูลฝอยติดเชื้อได้รับการบริหารจัดการและส่งกำจัดอย่างถูกต้อง
2.6 ประชาชนในพื้นที่มีความตระหนักและความเข้าใจในการจัดการขยะที่ต้นทางเพิ่มขึ้น เพื่อลดปัญหางบประมาณในการจัดการ ผลกระทบต่อสิ่งแวดล้อมและการเกิดก๊าซเรือนกระจก

2.7 จังหวัดมีบทบาทในการจัดกิจกรรมหรือโครงการต่าง ๆ เพื่อส่งเสริมการดำเนินงานขององค์กรปกครองส่วนท้องถิ่นให้มีประสิทธิภาพและประสิทธิผลเพิ่มขึ้น
2.8 องค์กรปกครองส่วนท้องถิ่นใช้ระบบสารสนเทศเป็นเครื่องมือในการบริหารจัดการขยะอย่างมีประสิทธิภาพ
3. ตัวชี้วัดเป้าประสงค์
3.1 ด้านการจัดการขยะต้นทาง
1) องค์กรปกครองส่วนท้องถิ่นสนับสนุนให้อาสาสมัครท้องถิ่นรักษ์โลกดำเนินการจัดกิจกรรมร่วมกับกลุ่ม “บวร” เป้าหมายร้อยละ 100
2) องค์กรปกครองส่วนท้องถิ่นเปิดและดําเนินกิจกรรมของธนาคารขยะ เป้าหมายร้อยละ 100
3) จังหวัดมีการจัดทำและดำเนินการตามแผนขับเคลื่อนโครงการถังขยะเปียก 
ลดโลกร้อนขององค์กรปกครองส่วนท้องถิ่น เป้าหมายร้อยละ 100
4) องค์กรปกครองส่วนท้องถิ่นมีการประสานความร่วมมือกับผู้ประกอบการในพื้นที่ ลดหรือเลิกใช้โฟมและบรรจุภัณฑ์พลาสติกชนิดใช้ครั้งเดียวทิ้ง (Single – use plastics) เป้าหมายร้อยละ 100
5) องค์กรปกครองส่วนท้องถิ่นมีกิจกรรมสร้างมูลค่าเพิ่มจากขยะรีไซเคิลชุมชน เป้าหมายร้อยละ 100
6) องค์กรปกครองส่วนท้องถิ่นดำเนินการสำรวจและจัดทำข้อบัญญัติท้องถิ่นเกี่ยวกับการบริหารจัดการขยะ ตามกฎกระทรวงกำหนดอัตราค่าธรรมเนียมและยกเว้นค่าธรรมเนียมเกี่ยวกับการจัดการสิ่งปฏิกูลและมูลฝอย พ.ศ. 2567 เป้าหมายร้อยละ 100
3.2 ด้านการจัดการขยะกลางทาง
1) องค์กรปกครองส่วนท้องถิ่นมีภาชนะรองรับขยะมูลฝอยแบบแยกประเภทในที่สาธารณะ และ/หรือสถานที่ท่องเที่ยวทุกแห่ง เป้าหมายร้อยละ 100
2) องค์กรปกครองส่วนท้องถิ่นมีการวางระบบเก็บขนขยะแยกประเภท หรือมีมาตรการจัดการขยะมูลฝอยแยกประเภทให้สอดคล้องกับพื้นที่ เป้าหมายร้อยละ 100
3) จังหวัดมีการจัดกิจกรรมส่งเสริมรองรับขยะรีไซเคิลของจังหวัด เป้าหมายร้อยละ 100
4) องค์กรปกครองส่วนท้องถิ่นมีการขนของเสียอันตรายชุมชนไปยังจุดรวบรวม
ของเสียอันตรายของจังหวัด หรือมีการนำไปส่งกำจัดอย่างถูกต้องตามหลักวิชาการ เป้าหมายร้อยละ 100
5) องค์กรปกครองส่วนท้องถิ่นมีระบบหรือมาตรการรองรับการรวบรวมมูลฝอย
ติดเชื้อชุมชน เป้าหมายร้อยละ 100
3.3 ด้านการจัดการขยะปลายทาง
1)  ขยะมูลฝอยชุมชนได้รับการจัดการอย่างถูกต้อง เป้าหมายร้อยละ 80
2) องค์กรปกครองส่วนท้องถิ่นในกลุ่มพื้นที่การจัดการมูลฝอย (Clusters) มีการจัดทำแผนบริหารจัดการขยะของกลุ่มพื้นที่ในการจัดการมูลฝอย (Clusters) และกลไกในการติดตามประเมินผล
ในการดำเนินการขับเคลื่อนแผนบริหารจัดการขยะของกลุ่มพื้นที่ในการจัดการมูลฝอย (Clusters) เป้าหมายร้อยละ 100
3) องค์กรปกครองส่วนท้องถิ่นดำเนินการปิดหรือปรับปรุงสถานที่กำจัดขยะมูลฝอย
ที่ไม่ถูกต้อง เป้าหมายร้อยละ 65

/ 4) จังหวัด...


-3-

4) จังหวัดมีมาตรการส่งกำจัดและรายงานผลการจัดการของเสียอันตรายชุมชน เป้าหมายร้อยละ 100
5) องค์กรปกครองส่วนท้องถิ่นมีการบริหารจัดการมูลฝอยติดเชื้ออย่างถูกวิธี เป้าหมายร้อยละ 100 
3.4 ด้านกลไกส่งเสริมการบริหารจัดการ
1) จังหวัดมีการนำเสนอเรื่องการบริหารจัดการขยะ เข้าสู่วาระการประชุมคณะกรรมการจัดการสิ่งปฏิกูลและมูลฝอยจังหวัด/คณะกรมการจังหวัด/ที่ประชุมระดับจังหวัดอื่น ทุกเดือน เป้าหมายร้อยละ 100
2) จังหวัดมีการซื้อขายคาร์บอนเครดิตจากโครงการถังขยะเปียก ลดโลกร้อนขององค์กรปกครองส่วนท้องถิ่น เป้าหมายร้อยละ 100
3) องค์กรปกครองส่วนท้องถิ่นมีการบันทึกข้อมูลในระบบสารสนเทศด้านการบริหารจัดการขยะมูลฝอยของ อปท. [รายปี (มฝ.1) และรายเดือน (มฝ.2)] เป้าหมายร้อยละ 100 
ทั้งนี้ ขอให้จังหวัดจัดส่งแผนปฏิบัติการจัดการขยะมูลฝอยชุมชน “จังหวัดสะอาด”  ประจำปี พ.ศ. 2569 ระดับจังหวัด ที่ผ่านความเห็นชอบคณะกรรมการจัดการสิ่งปฏิกูลและมูลฝอยจังหวัดแล้ว ให้กรมส่งเสริมการปกครองท้องถิ่นทราบด้วย ในรูปแบบไฟล์เอกสารผ่านทางไปรษณีย์อิเล็กทรอนิกส์ dlawaste2112@gmail.com รายละเอียดปรากฏตามสิ่งที่ส่งมาด้วย

 	จึงเรียนมาเพื่อพิจารณาดำเนินการและถือปฏิบัติโดยเคร่งครัด    
ขอแสดงความนับถือ 



			        (นายอนุทิน ชาญวีรกูล)
  รัฐมนตรีว่าการกระทรวงมหาดไทย

กองสาธารณสุขและสิ่งแวดล้อมท้องถิ่น

